แบงก์ดูดเงินอ่อยดอกสูง  ปีหน้าแข่งดุ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ธนาคารดูดเงินฝากต่อเนื่อง สวนกระแสสภาพคล่องล้นสร้างฐานลูกค้า เชื่อปีหน้าแข่งสูง
นายกฤษณ์ จันทโนทก ผู้จัดการฝ่ายอาวุโส สายงานธุรกิจเงินฝากและการลงทุน ธนาคารกรุงศรีอยุธยา เปิดเผยว่า การแข่งขันของผลิตภัณฑ์เงินฝากในธุรกิจธนาคารขณะนี้ยังคงสวนกระแสกับสภาพคล่องในตลาดที่มีค่อนข้างมาก เพราะประเมินว่าดอกเบี้ยอยู่ในช่วงขาขึ้น จึงพยายามรักษาฐานเงินฝากเอาไว้
นายกฤษณ์ กล่าวว่า ผลจากสถานการณ์น้ำท่วมซึ่งทำให้อัตราเงินเฟ้อปรับตัวสูงขึ้น ก็มีแนวโน้มว่าคณะกรรมการนโยบายการเงิน (กนง.) อาจจะปรับขึ้นดอกเบี้ยในเดือน ธ.ค. ซึ่งจะทำให้ธนาคารพาณิชย์ต้องออกผลิตภัณฑ์เงินฝากดอกเบี้ยสูงเพื่อจูงใจลูกค้า ทำให้การแข่งขันเงินฝากในปีหน้าจะรุนแรงขึ้น 
นายกฤษณ์ กล่าวว่า ธนาคารมีแผนจะปรับโครงสร้างผลิตภัณฑ์ประเภทตั๋ว บี/อี ให้มีความคล่องตัว ฝากถอนง่ายยิ่งขึ้น เพื่อเป็นการเพิ่มศักยภาพในการแข่งขันในปีหน้า
นายอนุรักษ์ ตันติพิพัฒนาผู้อำนวยการฝ่ายบริหารผลิตภัณฑ์เงินฝากและการลงทุนลูกค้าบุคคล ธนาคารกสิกรไทย กล่าวว่า คาดว่าการออกแคมเปญเงินฝากดอกเบี้ยสูงของธนาคารพาณิชย์จะเริ่มลดลงในช่วงปลายปี เพราะสภาพคล่องโดยรวมจะยังมีมาก
แหล่งข่าวจากธนาคารพาณิชย์แห่งหนึ่งเปิดเผยว่า มีเงินฝากส่วนหนึ่งที่โยกไปลงทุนในแหล่งที่ให้ผลตอบแทนที่ดีกว่าดอกเบี้ยเงินฝากในปัจจุบันซึ่งต่ำมาก เป็นผลให้หลายธนาคารออกแคมเปญเงินฝากเพื่อรักษาฐานลูกค้า แม้จะมีสภาพคล่องสูงก็ตาม
ขณะที่ศูนย์วิจัยกสิกรไทย ระบุว่า ทิศทางสภาพคล่องของธนาคารพาณิชย์ไทย ด้านผลิตภัณฑ์เงินฝากและตั๋วแลกเงินในช่วงไตรมาสสุดท้ายของปีอาจจะเกิดขึ้นในลักษณะที่ไม่เร่งตัวมากนัก หรืออาจมีจังหวะของการผ่อนความรุนแรงลง กระนั้นก็ดี สภาพคล่องที่ธนาคารพาณิชย์น่าที่จะยังสามารถรักษาระดับสูงไว้ได้อย่างต่อเนื่อง จากภาพรวมทางเศรษฐกิจที่ขยายตัวชะลอลงเป็นหลัก